b'\n_START_ARTICLE_\nVeliti\n_START_PARAGRAPH_\nVeliti (latinsko veles, mn. velites iz latinskega vellus \xe2\x80\x93 runo ali ko\xc5\xbeuh ali velox - hitro) so bili lahko oboro\xc5\xbeeni pe\xc5\xa1aki v polibijski vojski Rimske republike. Oboro\xc5\xbeeni so bili z ve\xc4\x8d lahkimi metalnimi kopji (hastae velitares) in kratkimi me\xc4\x8di za zabadanje (gladii) za borbo na blizu. Oklepe so nosili bolj redko, ker so bili najmlaj\xc5\xa1i in najrevnej\xc5\xa1i vojaki v legiji in si ga niso mogli privo\xc5\xa1\xc4\x8diti. Nosili so majhne lesene \xc5\xa1\xc4\x8dite in pokrivala iz vol\xc4\x8dje ko\xc5\xbee, da so jih \xc4\x8dastniki lahko razlikovali od te\xc5\xbeje oboro\xc5\xbeenih pe\xc5\xa1akov._NEWLINE_Veliti niso imeli svojih enot, ampak so bili v poljubnem \xc5\xa1tevilu priklju\xc4\x8deni k vsakemu maniplu hastatov, princepsov in triarijev. Bili so tipi\xc4\x8dni vojaki za zaklanjanje, preganjanje nasprotnikovih spopadnikov in metanje kopij, s katerimi so pred bitko nadlegovali nasprotnikove prednje vrste. Ko se je bitka za\xc4\x8dela, so se umaknili na krili in omogo\xc4\x8dili napad te\xc5\xbeje oboro\xc5\xbeenih hastatov. \xc4\x8ce je imel nasprotnik bojne slone, na primer v bitki pri Zami, ali bojne vozove, so se z njimi obi\xc4\x8dajno spopadli veliti, ker so bili bolj mobilni in s kopji bolj u\xc4\x8dinkoviti od te\xc5\xbeje oboro\xc5\xbeene pehote. V zgodnjih rimskih legijah je bilo pribli\xc5\xbeno tiso\xc4\x8d velitov. V Marijevih reformah rimske vojske so velite razpustili in jih vklju\xc4\x8dili v druge enote.\n_START_SECTION_\nOprema in organizacija\n_START_PARAGRAPH_\nVeliti so bili najmlaj\xc5\xa1i in obi\xc4\x8dajno najrevnej\xc5\xa1i vojaki v legiji, ki so si redkokdaj lahko privo\xc5\xa1\xc4\x8dili drago opremo. Oboro\xc5\xbeeni so bili z lahkimi kopji (hastae velitares), ki so bila podobna te\xc5\xbejim kopjem (pila), s katerimi so bili oboro\xc5\xbeeni drugi legionarji. Konice njihovih kopij so se pri zadetku zvile in onemogo\xc4\x8dile met nazaj. Poleg kopij so nosili kratke me\xc4\x8de, ki so bili glavno oro\xc5\xbeje hastatov in princepsov, in majhne okrogle \xc5\xa1\xc4\x8dite s premerom okoli 90 cm. Borili so se v zelo ohlapni formaciji, kot ve\xc4\x8dina neregularnih enot._NEWLINE_V legiji niso imeli posebnih enot. V polibijski legiji je bilo k vsakemu maniplu hastatov, princepsov in triarijev priklju\xc4\x8denih po 40 velitov. Pred bitko so se obi\xc4\x8dajno zbrali pred prvo bojno \xc4\x8drto in z metanjem kopij nadlegovali in izzivali nasprotnika, ko se je bitka za\xc4\x8dela pa so se umaknili in omogo\xc4\x8dili napad te\xc5\xbeje oboro\xc5\xbeenih hastatov. \xc4\x8ce hastatom ni uspelo zlomiti nasprotnika, so se umaknili in svoje mesto prepustili princepsom. \xc4\x8ce tudi njim ni uspelo, so se umaknili za triarije, ki so bili te\xc5\xbeje oklepljeni in najbolj izku\xc5\xa1eni in so odlo\xc4\x8dili izid bitke.\n_START_SECTION_\nZgodovina\n_START_PARAGRAPH_\nVeliti so bili nasledniki nekdanjih lahkih pe\xc5\xa1akov (leves) iz kamilske legije 5. stoletja pr. n. \xc5\xa1t.. Imeli so tudi zelo podobno vlogo. Bili so iz najbolj revnih slojev rimske dru\xc5\xbebe. Revnej\xc5\xa1i so bili samo rorariji in akcenzi. Slednje so kasneje odpravili, ker zaradi pomanjkljive opreme niso bili dovolj u\xc4\x8dinkoviti._NEWLINE_Velite so prvi\xc4\x8d uporabili med obleganjem Capue leta 211 pr. n. \xc5\xa1t.. Sestavili so jih iz me\xc5\xa1\xc4\x8danov, ki jih zaradi pomanjkljive opreme niso mogli priklju\xc4\x8diti hastatom, a so jih zaradi pomanjkanja za boj sposobnih mo\xc5\xa1kih vseeno vpoklicali v vojsko. Urili so jih tudi v jahanju na konju skupaj z ekvitom. Na njegov znak so sko\xc4\x8dili s konja in za\xc4\x8deli metati kopja na nasprotnika. Po obleganju so jih vklju\xc4\x8dili v legijo kot lahko pe\xc5\xa1adijo. Njihova glavna naloga je bila nadlegovanje nasprotnika pred za\xc4\x8detkom bitke._NEWLINE_Z Marijevimi reformami leta 107 pr. n. \xc5\xa1t., ki so bile posledica pomanjkanja vojakov zaradi vojne z numidijskim kraljem Jugurto v Afriki in Germani na severu, so bile nekatere voja\xc5\xa1ke enote v celoti ukinjene. Odpravljena sta bila tudi kriterija starost in premo\xc5\xbeenjsko stanje. Novaki so v vojsko vstopali kot karierni vojaki in ne kot prostovoljci. Vsi so bili opremljeni kot srednje te\xc5\xbeka pehota z enako opremo, ki jo je priskrbela dr\xc5\xbeava. Druge naloge (lokostrelci, spopadniki in za\xc5\xa1\xc4\x8ditnica na krilih) so prevzele pomo\xc5\xbene enote (auxilia).'